

OPŠTINA NIKŠIĆ

*JU Dnevni centar za djecu sa smetnjama u razvoju i osobe sa invaliditetom Nikšić*

PROGRAM RADA I FINANSIJSKI PLAN

JAVNE USTANOVE DNEVNI CENTAR ZA DJECU SA SMETNJAMA U RAZVOJU

I OSOBE SA INVALIDITETOM NIKŠIĆ

ZA 2025. GODINU

Decembar, 2024. godine

Na osnovu čl. 21. i 33. Statuta Javne ustanove Dnevni centar za djecu sa smetnjama u razvoju i osobe sa invaliditetom Nikšić, direktor Javne ustanove Dnevni centar za djecu sa smetnjama u razvoju i osobe sa invaliditetom Nikšić, dana 09.12.2024. godine, p r e d l a ž e

PROGRAM RADA I FINANSIJSKI PLAN JAVNE USTANOVE DNEVNI CENTAR ZA DJECU SA SMETNJAMA U RAZVOJU I OSOBE SA INVALIDITETOM NIKŠIĆ ZA 2025. GODINU

Uvod

Godišnji program rada JU Dnevni centar za djecu sa smetnjama u razvoju i osobe sa invaliditetom Nikšić predstavlja osnovni dokument koji određuje aktivnosti na planu ostvarenja ciljeva definisanih Odlukom o osnivanju i Statutom Dnevnog centra za period od godinu dana. Na ovaj način se postavljaju specifični ciljevi čijom realizacijom se stvaraju uslovi za razvoj ustanove i poboljšanje kvaliteta usluge koju pruža korisnicima.

Zakonski okvir

JU Dnevni centar za djecu sa smetnjama u razvoju i osobe sa invaliditetom Nikšić, kao ustanova socijalne i dječje zaštite na lokalnom nivou, obavlja djelatnost u skladu sa Zakonom o socijalnoj i dječjoj zaštiti („Službeni list CG” br. 27/13, 1/15, 42/15, 47/15, 56/16, 66/16, 1/17, 31/17, 42/17,50/17, 59/17, 145/21 i 3/23), Pravilnikom o bližim uslovima za pružanje i korišćenje, normativima i minimalnim standardima usluga podrške za život u zajednici („Službeni list CG” broj 63/19, 53/24, 62/24 i 104/24), Odlukom o osnivanju i Statutom ustanove. Programom rada utvrđuju se aktivnosti Dnevnog centra, čiji osnovni sadržaj je utvrđen Statutom ustanove.

Ciljevi i zadaci

Godišnji program rada za 2025 godinu, je planski dokument koji sadrži aktivnosti kojima se realizuju ciljevi na putu ostvarenja misije ustanove. Misija Dnevnog centra je stvaranje uslova za poboljšanje kvaliteta života njegovih korisnika. Ostvarenje misije se postiže dostizanjem konkretnih ciljeva, kroz realizaciju definisanih aktivnosti. Procesom poboljšanja kvaliteta života korisnika, Dnevni centar utiče na poboljšanje kvaliteta života lica sa invaliditetom na lokalnom i državnom nivou, proaktivnim djelovanjem u cilju rješavanja problema, poboljšanjem uključenosti ove društvene grupe u društvene tokove uže i šire društvene zajednice. Osim Statutom utvrđenih aktivnosti, program rada sadrži i aktivnosti koje predstavljaju nadgradnju djelatnosti, kao odgovor na aktuelna društvena kretanja, koja se projektuju na položaj i kvalitet života lica sa invaliditetom. Kako je Dnevni centar prepoznat kao društveni činilac koji, osim pružanja usluga korisnicima, ostvaruje kompleksan uticaj na društvenu sredinu, na polju poboljšanja kvaliteta života osoba sa invaliditetom, ovim programom će biti tretirane i neke strateške inicijative koje su pokrenute u 2024. godini, kao odgovor na aktuelne trendove strukture naših potencijalnih korisnika.

U 2025. godini Dnevni centar će nastaviti kontinuitet realizacije aktivnosti na polju socijalne zaštite djece sa smetnjama u razvoju i osoba sa invaliditetom, sa ciljem:

• stvaranja uslova za maksimum izvodljivog razvoja i nezavisnosti;

• obezbjeđenja odgovarajuće njege i elementarne rehabilitacije;

• da žive u sredini koja im najviše odgovara u skladu sa sopstvenim izborom;

• da im se omogući da žive što samostalnije u okviru zajednice.

Organi Dnevnog centra

Upravni odbor

Rad Upravnog odbora će se realizovati u skladu sa nadležnostima koje proizilaze iz Statuta ustanove. Rad upravnog odbora bliže se uređuje Poslovnikom o radu Upravnog odbora Dnevnog centra. Za 2025.godinu se planiraju sledeće aktivnosti:

- Usvajanje Izvještaja o radu sa finansijskim izvještajem za 2024.godinu;

- Unapređivanje rada Dnevnog centra;

- Razmatranje i usvajanje Programa rada sa finansijskim planom Dnevnog centra za 2026.godinu.

Vanredno zasijedanje Upravnog odbora zakazuje se u slučaju nastupanja događaja koji nijesu prethodno navedeni, na prijedlog predsjednika Upravnog odbora ili direktora ustanove.

Direktor

Aktivnosti direktora su, kao i Upravnog odbora, definisane Statutom Dnevnog centra. Zastupaće i predstavljati Dnevni centar, starati se o zakonitosti rada ustanove, stvarati uslove za realizaciju planova i programa kojima je određen njegov razvoj. Realizovaće aktivnosti na polju pozicioniranja Dnevnog centra u društvenoj zajednici, koordiniraće radom ustanove, sarađivati sa korisnicima usluga Dnevnog centra, njihovim roditeljima, promovisati rad Dnevnog centra i unapređivati njegov kvalitet.

Aktivnosti

Pravilnikom o bližim uslovima za pružanje i korišćenje, normativima i minimalnim standardima usluga podrške za život u zajednici, predviđeni su minimalni standardi usluga koje mora da obezbijedi davalac usluga dnevnog boravka. Standardne usluge koje obezbjeđuje Dnevni centar na značajno su većem nivou od minimalnih, odnosno zakonski propisanih. Uslovi koje Dnevni centar obezbjeđuje svojim korisnicima su:

• dnevni boravak;

• obezbjeđenje higijenskih uslova boravka u prostorijama Dnevnog centra na najvišem nivou,

• obezbjeđenje dva obroka za djecu sa smetnjama u razvoju i najmanje jedan obrok za osobe sa invaliditetom -OSI;

• obezbjeđenje prevoza djece sa smetnjama u razvoju i OSI prema mogućnostima u skladu sa Pravilnikom o organizovanom prevozu;

• organizacija stručnog, grupnog i individualnog rada stručnih lica sa korisnicima, u skladu sa preporukama Komisije za usmjeravanje i Centra za socijalni rad i programima usvojenim od strane stručnih lica Dnevnog centra;

• fizioterapeutski tretman naših korisnika (elementarna rehabilitacija i relaksacija);

• organizacija događaja koji podstiču interakciju sa sredinom u kojoj žive naši korisnici;

• implementacija inovativnih programa za rad sa autistima;

• radna-okupacija, okupacija sportom na principima Specijalne Olimpijade i art okupacija;

• senzorna integracija kao terapeutski tretman naših korisnika.

U skladu sa članom 40. Pravilnika o bližim uslovima za pružanje i korišćenje, normativima i minimalnim standardima usluga podrške za život u zajednici Dnevni centar će sprovesti evaluaciju kvaliteta pruženih usluga, koja uključuje ispitivanje korisnika, članova njihovih porodica, staratelja i drugih lica važnih za korisnika. Na taj način će se, između ostalog, utvrditi dostignuti nivo razvoja i identifikovati prioritetne oblasti, koje je nužno unaprijediti.

Poboljšanje nivoa kvaliteta života naših korisnika u najboljem smislu se realizuje poboljšanjem njihove inkluzije u društvenu zajednicu. Kao i prethodnih godina, i u 2025. godini, ćemo organizovati izlete, ekskurzije, posjete drugim ustanovama i društvenim subjektima, ljetovanja, zimovanja, takmičenja i učestvovati na kulturnim manifestacijama. Već započeta praksa realizacije posebnog vida art okupacije kroz njegovanje dramskog izraza naših korisnika će se nastaviti i u planskog godini zbog pozitivnog uticaja na stanje naših korisnika, poboljšanje njihovog samopouzdanja, osjećanja vrijednosti i samopotvrđivanja, kroz bolju spoznaju sebe i svojih mogućnosti. Uočeni pozitivni efekti prevazilaženja barijera u socijalizaciji, koje korisnici stiču kroz učešće u dramskim izrazima, postavljaju ovaj vid okupacije na značajno mjesto u našem radu, a biće i predmet prezentacije na naučnim skupovima, na kojim učestvuju stručni timovi Dnevnog centra. Osim toga, prezentacija dramskih dostignuća naših korisnika ima izuzetno pozitivnu reakciju u društvenoj zajednici, čime se, i dalje, mijenja opšte mišljenje o njihovim mogućnostima, i povećava intezitet društvenog prihvatanja osoba sa invaliditetom.

Pozitivan uticaj okupacije sportom na naše korisnike i njihove porodice, od njegovanja takmičarskog duha, razvoja samopouzdanja, preko inkluzije, kroz interakciju sa velikim brojem lica iz društvene zajednice, čini je značajnim segmentom rada. Sportski klub "Specijalna Olimpijada Nikšić", koji funkcioniše u okviru Dnevnog centra, okuplja najviše učesnika u Crnoj Gori, u ovoj sportskoj oblasti. U 2025. godini će se nastaviti sa već ustaljenom praksom, da se, u organizaciji kluba i Dnevnog centra realizuju najveća nacionalna takmičenja po principima Specijalne Olimpijade.

Stručno usavršavanje zaposlenih, praćenje savremenih dostignuća i njihova primjena osnov su za rast kvaliteta usluge naše ustanove. U 2025. godini poseban fokus će biti na stručnom usavršavanju za rad sa osobama iz autističnog spektra. Već započeta saradnja sa fondacijom MARGIT NIELSEN, nastaviće se u širem opsegu u 2025. godini. Nakon četiri realizovane obuke u prethodnom periodu, u 2025. godini realizovaće se obuka za funkcionalnu analizu ponašanja i primjenu tehnika deeskalacije. Takođe, naši stručni radnici će učestvovati na seminarima i kongresima u zemlji i okruženju. Tradicionalno, naš stručni tim će se predstaviti na Danima defektologa 2025., stručnim radom kojim se analiziraju pozitivni efekti učešća osoba sa invaliditetom u dramskom izrazu.

Koristeći, sada već ustaljenu praksu, proaktivnog učešća društvenih činilaca u aktivnostima naše ustanove, kao poseban efekat inkluzije, korisnici Dnevnog centra će učestvovati na manifestacijama ljetnjih i zimskih džip relija, sportskih i kulturnih događaja. Ove manifestacije, kao što je već ranije naglašavano, samoinicijativno organizuju i nude našoj ustanovi različiti društveni subjekti. Ovo je veoma kvalitetan pokazatelj podizanja nivoa svijesti društvene zajednice u odnosu na položaj osoba sa invaliditetom. Osim ovih manifestacija, veliki broj nikšićkih ugostitelja poziva naše korisnike da budu gosti u njihovim objektima, što nas čini čestim gostima, na radost naših korisnika.

U sklopu saradnje sa Sportskim centrom Nikšić, u 2025. godini nastavljamo sa besplatnim korišćenjem bazena i sale za trening. Kao i do sada, osim naših korisnika, u ove aktivnosti ćemo uključiti i osobe sa invaliditetom koje nijesu korisnici Dnevnog centra. Aktivnosti na bazenu volonterski realizuju zaposleni u Dnevnom centru, van radnog vremena. Planiramo da sa korisnicima i njihovim roditeljima, uz podršku lokalne samouprave, organizujemo dva trodnevna boravka na moru i izlet na Vučje, kao i tradicionalno ljetovanje u Rafailovićima u organizaciji Ministarstva rada, zapošljavanja i socijalnog dijaloga.

Koncept sveobuhvatnog pristupa problemima naših korisnika, koji pretpostavlja značajniji uticaj na sredinu u kojoj borave, kroz uticaj na podizanje kvaliteta života u njhovim porodicama, predstavlja iskorak iz statutarnih obaveza naše ustanove. Stručni tim Dnevnog centra se trudi da ovaj koncept realizuje kroz različite forme, iako predstavljaju dodatan napor za zaposlene u ustanovi. Dodatni sadržaj koji je rezultat realizacije ovog koncepta, koji će nastaviti i u 2025. godini je i iskustveno edukativna radionica koja se održava u organizaciji psihologa naše ustanove van radnog vremena, besplatno. Osim toga, zaposleni u Dnevnom centru će, u skladu sa potrebama porodica korisnika, pružati usluge socijalnog mentorstva, kroz obezbjeđenja logistike prilikom posjeta medicicinskim ustanovama u zemlji i gradu, davanjem pravnih i administrativnih savjeta i ličnim angažovanjem u cilju ostvarivanja njihovih prava.

Dnevni centar je dao logističku podršku dijelu svojih zaposlenih, koji su osnovali omladinski klub za mlade sa invaliditetom "Virtus" kako bi napravili disperziju aktivnosti naših korisnika i osoba sa invaliditetom iz naše sredine. Na ovaj način, u neformalnom okruženju će se vaninstitucionalno djelovati na unaprijeđenje uslova života osoba sa invaliditetom i njihovih porodica i u 2025. godini. U ovom formatu se stvaraju uslovi da se iskoristi kreativna energija osoba sa invaliditetom, u sinergiji sa osobama tipičnog razvoja.

U 2025. godini ćemo nastaviti sa realizacijom emisije na TV Nikšić, čiji program ima nacionalnu pokrivenost, u kojoj naši korisnici uzimaju aktivno učešće u kreiranju i realizaciji programa. Ovo je jedinstven format tv produkcije u zemlji i okruženju, od kojega u budućnosti očekujemo značajne rezultate, zbog pretpostavljenog pozitivnog uticaja na društvenu zajednicu, osobe sa invaliditetom i njihove porodice. Planiramo da se, vremenom, u kreiranje i realizaciju emisije uključe i lica sa invaliditetom koja nijesu naši korisnici, kao i osobe tipičnog razvoja.

U prethodnoj godini su započete pripremne radnje za izradu građevinskog projekta ustanove koja će se baviti socijalnom zaštitom osoba sa autizmom u opštini Nikšić. Ova aktivnost predstavlja konkretizaciju namjere lokalne samouprave da izađe u susret rješavanju nedostatka prostornih i kadrovskih kapaciteta koji mogu da zadovolje zahtjeve lica iz autističnog spektra na prostoru naše opštine. Dnevni centar je u sklopu logističke podrške ovom projektu organizovao studijske posjete ustanovama za socijalnu zaštitu osoba sa autizmom iz regiona, u kojima je učestvovao tim projektanata opštinske Agencije za projektovanje i planiranje, koja će izraditi građevinski projekat. Ovakve posjete će se nastaviti i u 2025. godini, u cilju postizanja optimalnih rješenja, kako po pitanju prostornih, tako i po pitanju organizacionih i kadrovskih aspekata. U isto vrijeme će se koristiti prilike za prenos pozitivnih iskustava i njihova implementacija u radu Dnevnog centra. Danska fondacija MARGIT NIELSEN je izrazila interesovanje i spremnost i da aktivno učestvuje u izradi ovog projekta, koristeći danska iskustva iz ove oblasti, uz angažovanje stručnjaka iz svoje zemlje. Dnevni centar će dati svoj doprinos i u izradi elaborata kadrovske i organizacione strukture nove ustanove, kroz iskustva svojih zaposlenih, kao i domaćih i stranih stručnih autoriteta.

Kao subjekt koji je prepoznat kao reprezentativan, Dnevni centar se profilisao kao pogodan partner za sticanje praktičnih znanja iz oblasti socijalne zaštite i obrazovnog sistema. U narednoj godini očekujemo nastavak saradnje sa Filozofskim fakultetom Nikšić na polju realizacije prakse za studente Učiteljskog fakulteta, Pedagogije, Psihologije i master studija. Nastavlja se realizacija pilot programa Ministarstva prosvjete: DODATNA STRUČNA POMOĆ UZ PODRŠKU UNICEFA MONTENEGRO, gdje je uloga naše institucije implementacija asistivne tehnologije, senzorne integracije, kreativno edukativnih radionica u radu sa djecom, kao i sportskih aktivnosti.

U narednoj godini se finalizuje projekat "Granice koje spajaju". Ovaj projekat je trajao dvije godine, i njime je naša ustanova, osim ostalih benefita, utvrdila partnerske veze sa ostalim učesnicima na projektu, pa ćemo pokušati da u istom sastavu učestvujemo sa novim projektom u novom pozivu IPA prekogranične saradnje. Ovo je i preporuka EU monitoring tijela koje je vršilo superviziju projekta, a koje je konstatovalo kvalitetnu sinergiju partnera i velike mogućnosti da se postojeći koncept nastavi razvijati nekim novim projektom.

Tradicionalno, naša ustanova je korisnik programa zapošljavanja koje organizuje Zavod za zapošljavanje Crne Gore. U narednoj godini ćemo aplicirati za raspodjelu sredstava po ovom osnovu.

U 2025. godini nastavlja se saradnja sa Domom zdravlja Nikšić kroz kontrolu zdravstvenog stanja naših radnika i korisnika koja se vrši dva puta godišnje u prostorijama Dnevnog centra. Osim toga, planiraju se i radionice sa roditeljima, seminari i slične aktivnosti u cilju podizanja nivoa zdravstvenog stanja naših korisnika.

Planiramo redovne godišnje molersko farbarske radove objekta na Duklu, kojima se stvaraju preduslovi za neophodan nivo higijene u Dnevnom centru, kao i ostale zanatske radove.

Dnevni centar posvećuje punu pažnju odnosima sa javnošću kako bi društvena zajednica bila upoznata sa aktivnostima i dometima koje ostvarujemo. Sajt, facebook stranice i instagram profil na kojima imamo stalnu interakciju sa javnošću, kao i stalno prisustvo predstavnika štampanih i elektronskih medija na događajima u Dnevnom centru biće i u narednom periodu sistem komuniciranja sa društvenom zajednicom. Na ovaj način, osim informisanja o nama, značajno utičemo na ostvarenje jednog od prioriteta socijalne politike koji se odnosi na lica sa smetnjama u razvoju, a to je njihovo potpuno uključivanje u društvenu zajednicu kojoj pripadaju.

U svom radu očekujemo nastavak snažne podrške lokalne uprave, resornog ministarstva i Zavoda za zapošljavanje Crne Gore bez kojih ne bismo bili u prilici da realizujemo dosadašnje standarde kvaliteta.

DIREKTOR,

Radovan Dragnić, s.r.

|  |  |
| --- | --- |
|  |  |
| Finansijski plan za 2025. godinu | |
| PRIHODI |  |
| STAVKA | IZNOS |
| OPŠTINA NIKŠIĆ | 466,390.00 |
| MINISTARSTVO RADA i SOCIJALNOG STARANJA | 69,000.00 |
| **UKUPNO PRIHODI** | **535,390.00** |
| RASHODI |  |
| STAVKA | IZNOS |
| BRUTO ZARADE ZAPOSLENIH | 420,000.00 |
| TROŠKOVI ANGAŽOVANJA SPOLJNIH SARADNIKA | 9,000.00 |
| TROŠKOVI ISHRANE | 29,000.00 |
| TROŠKOVI ZIMNICE | 9,300.00 |
| TROŠKOVI ELEKTRIČNE ENERGIJE | 7,000.00 |
| TROŠKOVI TELEFONA, INTERNETA i KABLOVSKE TELEVIZIJE | 2,500.00 |
| TROŠKOVI GORIVA ZA PREVOZ DJECE i OSI | 8,000.00 |
| TROŠKOVI GORIVA ZA SLUŽBENO VOZILO | 600.00 |
| VODOVOD I KOMUNALNE USLUGE | 1,690.00 |
| REGISTRACIJA, OSIGURANJE i ODRŽAVANJE KOMBI VOZILA | 4,000.00 |
| REGISTRACIJA, OSIGURANJE i ODRŽAVANJE PUTNIČKOG VOZILA | 1,000.00 |
| TROŠKOVI EDUKACIJE ZAPOSLENIH | 17,000.00 |
| NADOKNADA ZA ČLANOVE UPRAVNOG ODBORA | 3,000.00 |
| TROŠKOVI ODRŽAVANJA HIGIJENE | 2,000.00 |
| SANITARNI PREGLEDI | 800.00 |
| TROŠKOVI IZLETA i PRIREDBI | 8,000.00 |
| TROŠKOVI IZRADE PROJEKATA | 2,000.00 |
| TROŠKOVI RADNE OKUPACIJE | 3,000.00 |
| TROŠKOVI ART OKUPACIJE | 1,000.00 |
| TROŠKOVI KREČENJA I POPRAVKI | 3,000.00 |
| IZDACI ZA SLUŽBENA PUTOVANJA | 1,500.00 |
| REPREZENTACIJA | 1,000.00 |
| TROŠKOVI SITNIH POPRAVKI | 1,000.00 |
| **UKUPNO RASHODI** | **535,390.00** |
|  |  |
| U dijelu prihoda iz Budžeta Opštine Nikšić, , transferi za 2025. godinu su uključeni u iznosu od 433.790€, dok se iznos od 31.300€ odnosi na zaradu za decembar 2024. godine, a 1.300€ na komunalne usluge iz 2024. godine | |
|
|
|
|
|  |  |
| Priredio, | Direktor, |
| Milanko Loncović, s.r. | Radovan Dragnić, s.r. |